text: Politiet: Kun få indbrud er anmeldt julemorgen
  25 december 2015 kl. 05.24
  Meldingen fra de to politikredse i TV SYDs område julemorgen er enslydende. Der er kun anmeldt ganske få indbrud julenat.
  - Vi har fået omkring en håndfuld anmeldelser om indbrud juleaften og nat. Der har været ganske fredeligt i hele politikredsen, siger vagtchef Ole Aamann hos Syd- og Sønderjyllands Politi til TV SYD ved 06-tiden julemorgen.
  Samme melding lyder fra Horsens og vagtchef Henrik Dam, Sydøstjyllands Politi.
  Ingen juletyve er blevet anholdt julenat. Syd- og Sønderjyllands Politi var dog tæt på i Starup ved Haderslev.
  Efter indbrud i Starup ved Haderslev -  søger vi en Toyota Yaris, sort med reg.nr. AE28545. Vagtchefen. #politidk
  - Vi vil meget gerne høre, hvis folk ser den efterlyste Yaris, siger vagtchef Ole Aamann.
  Da mange huse og lejligheder står tomme, mens beboerne fejrer jul udenfor hjemmet, kan antallet af anmeldelser om indbrud stige, når folk vender hjem og opdager, at de har haft indbrud.
  Rigspolitiet udsender senere juledag  de præcise tal på antallet af anmeldte indbrud.
  